Diari Oficial de la Generalitat Valenciana


Sumari del DOGV 3848, del 02-10-2000 (2000/7596)

ORDRE de 12 de setembre de 2000, de la Conselleria d'Obres Públiques, Urbanisme i Transports, per la qual es convoquen aspirants a la borsa de becaris d'Informàtica o Telecomunicacions.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3848

Data del DOGV
:   02-10-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/7596


Data del document
:   12-09-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Correcció d'errades

 Descriptors 

:   * assignació per estudis
    * telecomunicació
    * ajuda pública
    * suport econòmic
    * professió de la informàtica
    * professió tècnica

ORDRE de 12 de setembre de 2000, de la Conselleria d'Obres Públiques, Urbanisme i Transports, per la qual es convoquen aspirants a la borsa de becaris d'Informàtica o Telecomunicacions. [2000/S7596]
  
Exposició de motius
  
Per l'Ordre de 24 de febrer de 2000, de la Conselleria d'Obres Públiques, Urbanisme i Transports, es convocaren huit beques d'informàtica i telecomunicacions.
  
L'article 2 de l'ordre citada, Requisits dels sol·licitants, disposa: «Podran optar a la beca les persones que acrediten tindre aprovat el cinqué curs d'informàtica o telecomunicacions, en qualsevol universitat espanyola.»
  
L'article 6.3 de la citada ordre, disposa: «...la resolució de concessió o denegació es notificarà a les persones interessades. La resolució del conseller d'Obres Públiques, Urbanisme i Transports, per la qual s'atorguen les huit beques serà publicada, a més, en el Diari Oficial de la Generalitat Valenciana. A aquesta relació s'adjuntarà una borsa constituïda pels aspirants que no resulten adjudicataris de les beques, prioritzats per ordre de puntuació, per a cobrir les vacants que puguen sorgir durant el període de gaudi, sempre que coincidisquen les característiques de la beca vacant i la titulació requerida amb les dels candidats de la borsa de reserva.
  
El conseller d'Obres Públiques, Urbanisme i Transports es reserva la facultat d'interpretar el contingut d'aquesta convocatòria de beques i la llista de reserva de becaris.
  
Per Resolució del 2 de juny de 2000, del conseller d'Obres Públiques, Urbanisme i Transports, s'adjudicaren les huit beques de la convocatòria, Ordre del 24 de febrer de 2000, i es creà una borsa de becaris segons disposa l'article 6.3 de la citada ordre.
  
No existint en el moment present aspirants que constituïsquen la borsa i davant de la possibilitat de posteriors renúncies de les beques concedides, és aconsellable la present ordre per a la seua constitució.
  
D'altra banda, s'ha constatat que les sol·licituds de la convocatòria de les beques de l'Ordre de 24 de febrer de 2000, han tingut poca repercussió en els candidats, motivada per la gran demanda que hi ha dins de l'empresa privada d'aquestes disciplines acadèmiques, la qual cosa aconsella que s'amplie la borsa a tindre aprovat tercer curs de Diplomat en Informàtica o Telecomunicacions, i es primarà sempre en el barem que assenyala l'article 6.1 la titulació superior.
  
Fent ús de les facultats que tinc conferides,
  
ORDENE
  
Article 1. Objecte
  
Constitueix l'objecte d'aquesta ordre la convocatòria d'una borsa de candidats per al suport de programació en aplicacions i/o projectes en curs de realització a la Conselleria d'Obres Públiques, Urbanisme i Transports, per a donar cobertura a l'Ordre de 24 de febrer de 2000 de la convocatòria de huit beques d'informàtica o telecomunicacions, publicada el dia 9 de març de 2000 (DOGV núm. 3.705).
  
Article 2. Requisits dels sol·licitants
  
Podran optar a la borsa les persones que acrediten tindre aprovat cinqué curs d'informàtica o telecomunicacions o tercer curs de diplomatura de les mateixes especialitats, en qualsevol universitat o escola espanyola.
  
Article 3. Duració
  
El període de duració de la borsa comprendrà des del començament que s'assenyale fins al dia 31 de juliol de 2001.
  
Article 4. Formalització de sol·licituds
  
Els candidats interessats hauran de presentar la sol·licitud, segons el model establit en l'annex d'aquesta ordre, en el Registre General de la Conselleria d'Obres Públiques, Urbanisme i Transports, a l'avinguda de Blasco Ibáñez, 50, de València, o en qualsevol de les dependències previstes en l'article 38 paràgraf quart de la Llei de Règim Jurídic de les Administracions Públiques i del Procediment Administratiu Comú, juntament amb la documentació següent:
  
a) Currículum, del qual formaran part les seues dades personals, fotocòpia del DNI, domicili habitual, data de naixement, telèfon, expedient acadèmic i qualsevol altre document que acredite la possessió d'altres títols o mèrits docents, professionals, coneixement d'idiomes, cursos rebuts, paquets ofimàtics que es coneixen, etc.
  
b) Declaració jurada de no tindre relació laboral i d'estar al corrent de les obligacions tributàries i de Seguretat Social, segons allò que s'ha previst en l'article 47.7 del Text Refós de la Llei d'Hisenda Pública
  
c) Declaració jurada de no estar gaudint de qualsevol altra beca o ajuda que poguera concedir-se per la mateixa o semblant activitat.
  
d) Certificat acadèmic acreditatiu dels requisits exigits en l'article segon i de l'expedient acadèmic presentat.
  
e) Hauran de fer constar en la sol·licitud:
  
- Borsa d'informàtica o telecomunicacions: Convocatòria de 24.02.2000, any 2000.
  
Article 5. Termini de presentació de sol·licituds
  
El termini per a l'entrega de sol·licituds serà de 15 dies hàbils, comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Article 6. Termini de selecció
  
1. La selecció dels candidats a la borsa es farà per la puntuació obtinguda en el barem a la vista de la resolució de la comissió avaluadora, que estarà presidida pel secretari general, o persona en qui delegue. Formaran part d'aquesta, com a vocals, dos representants del Servei d'Organització i Informàtica de la Conselleria d'Obres Públiques, Urbanisme i Transports, que seran el tècnic d'organització i el tècnic de sistemes lògics, que actuarà de secretari.
  
El barem que es detalla a continuació s'aplicarà en aquesta selecció, i es primarà la titulació de 5é curs aprovat d'Informàtica o Telecomunicacions.
  
- Titulació acadèmica Fins a 2 punts
  
- Coneixement de ferramentes de
  
desenvolupament, xarxes, protocols, Fins a 6 punts
  
- Coneixements de procediments
  
administratius de l'administració
  
autonòmica Fins a 4 punts
  
2. El jurat es reunirà dins dels 15 dies següents a la terminació del termini de presentació de sol·licituds i podrà convocar tots aquells candidats que considere convenient a fi de comprovar, mitjançant prova escrita o entrevista, aquells punts referents als mèrits adduïts que s'estimen d'interés.
  
3. Una vegada aplicat el barem per resolució del conseller d'Obres Públiques, Urbanisme i Transports, es constituirà la borsa de candidats, prioritzats per ordre de puntuació, per a cobrir les vacants que puguen sorgir durant el període de gaudi, sempre que coincidisquen les característiques de la beca vacant i la titulació requerida amb les dels candidats de la borsa de reserva.
  
4. La condició d'integrant de la borsa de reserva de becaris d'informàtica no generarà en cap moment cap relació laboral amb la Generalitat Valenciana, ni compromís d'accedir en qualsevol moment a la condició de becari.
  
València, 12 de setembre de 2000
  
El conseller d'Obres Públiques, Urbanisme i Transports